O‘zbekistonda yangi ingliz tili lug‘atlari chop etildi

Zamirjon Bo‘tayev turli yoshdagi ingliz tili o‘rganuvchilari uchun uchta lug‘at chop ettirdi. Bu haqda “Pravda Vostoka” gazetasi xabar bermoqda.

Maktabgacha va maktab yoshidagi kichkintoylar uchun mo‘ljallangan “Inglizcha-o‘zbekcha-ruscha rasmli lug‘at” rang-barang suratlardan iborat bo‘lib, o‘quvchilarda qiziqish uyg‘otishi turgan gap. Surat va matnlar zamonaviy talablar hamda xalqaro tajribalardan kelib chiqib tanlangan. Bu bolalarga so‘zlarning osonlik bilan yodda qolishiga yordam beradi, deyiladi xabarda. Kitobda rang, son, yil fasllari, oylar va hafta kunlari haqida ma’lumotlar jamlangan.
24 ming so‘zdan iborat “O‘zbekcha-inglizcha va inglizcha-o‘zbekcha lug‘at” esa maktab, akademik litsey, kasb-hunar kollejlari, shuningdek, abituriyentlar va oliy ta’lim muassasalari talabalari uchun mo‘ljallangan.
Bundan tashqari, xuddi shu auditoriyaga atab, 12 ming so‘zdan tashkil topgan “O‘zbekcha-inglizcha lug‘at” ham chop etildi.
Eslatib o‘tamiz, bundan avval Shavkat Bo‘tayev va O‘zbekiston davlat jahon tillari universiteti hamda Fanlar akademiyasining boshqa mutaxassislari AQShning O‘zbekistondagi elchixonasi bilan hamkorlikda 80 ming so‘z va iboralardan tashkil topgan yangi o‘zbekcha-inglizcha, inglizcha-o‘zbekcha lug‘at chop etilgan edi.